Kaapstad tot Nairobi 2007: 07/26/07
Dag 36, Donderdag 26 Julie, Vryburg tot Springbok
Weereens staan ons vroeg op, maar vanoggend was dit bitter koud. Die voorruit van Poen se bakkie was kliphard gevries. Ons vertrek die oggend om 06:00 vanaf Boereplaas in die rigting van Vryburg. Ons het 'n bespreking vir verblyf in Kakamas gehad, maar wou probeer ry tot in Springbok. Dit sou darem die volgende dag se rit korter maak. Dit was nog baie donker toe ons begin ry het en ons eerste stop van die dag was in Kathu waar ons diesel ingegooi het en 'n ontbyt langs die pad genuttig het.
Myn toerusting by Kathu
Ek bel toe gou my pa dat hy weer vir Oom Wessie op Springbok moet bel om te hoor hoe die weer daar was. Ons wou graag tot by Springbok ry, maar as dit sou reën wou ons nie graag kamp nie. Volgens Oom Wessie was die weer mooi, maar daar was 'n kans dat dit sou reën. Ons besluit toe om maar tot op Springbok te ry en die kans te vat.
Ons volgende stop was in Upington waar ons by Skaapland vleis gekoop het om te braai en ook sommer lekker biltong en droë wors. Skaapland van Upington is baie bekend vir hulle vleisprodukte. Ons ry verder tot in Keimoes, waar ons op die Kakamas pad in die dorp by 'n winkel stop wat droë vrugte verkoop. Poen se ma het 'n bestelling vir dadels gegee. Dit was definitief die moeite werd om by hierdie winkel te stop.
Die pad tussen Pofadder en Springbok
Die pad tussen Kakamas en Pofadder was maar baie eentonig met lang reguit dele. Ons ry maar verby die Augrabies waterval, want ons almal was onlangs daar. Net voor Springbok was daar mooi kolle blomme reg langs die pad. Daar het 'n yskoue noordweste wind gewaai, wat definitief reën sou bring.
Nadat ons die voertuie weer vol diesel gemaak het, ry ons tot by die Springbok karavaanpark om te kyk of daar nie 'n goedkoop huisie was wat ons kon huur vir die aand nie, maar alles was vol bespreek. Gelukkig het die eienaars ook die Boesmanland Gastehuis besit, wat vir ons elk darem 'n kamer kon kry. Die plek was baie netjies en het ook veilige parkeerplek vir ons voertuie gehad. Ons besluit om maar in 'n restaurant te gaan eet, dit sou te koud wees om vleis te braai. Toe ons uit die restaurant kom, het dit heerlik gereën en ons was maar net te bly dat ons nie gekamp het nie.